
1. CONTEXTUL SOCIAL - POLITIC AL DESFĂŞURĂRII ALEGERILOR

1.1. Caracteristici social-politice ale evoluţiei actuale a Italiei

În anii ’90, Italia devenea un „miracol economic”, intrând în rândul primelor puteri economice mondiale. Operaţiunea „mâini curate” a pus sub anchetă peste 20.000 de persoane acuzate de corupţie şi criminalitate, însuşi Partidul Creştin-Democrat, aflat la guvernare din 1946, suferind mari pierderi în urma acestei operaţiuni (au fost arestate şi condamnate personalităţi importante precum B.Craxi, A.Forlani, G.Andreotti etc.). În acest context politic şi economico-social, Silvio Berlusconi a preluat conducerea, în anul 1994, cumulând poziţii dominante în economie, media, dar şi în politică. Această schimbare a dus la reconfigurarea sistemului politic italian şi la bipolarizarea luptei politice între dreapta, aflată la guvernare, şi forţele politice de stânga
. 

Intensificarea procesului integrării europene a Italiei a influenţat în mod esenţial instituţiile şi partidele politice italiene. Partidele de extremă-stânga s-au repoziţionat spre orientări centriste (Partidul Comunist s-a transformat în Partidul Democratic al Stângii, apoi în Democraţii de Stânga şi, în prezent, în Partidul Democratic). La dreapta eşichierului politic, conducerea a fost preluată de Alianţa Naţională, recent înfiinţată. Un alt fenomen politic important a fost fuzionarea multor componente ale polului de centru-dreapta şi de centru-stânga.

Europenizarea Italiei a determinat consolidarea puterii executive, proces ce s-a desfăşurat în acelaşi timp cu demararea descentralizării administrative
. În anul 1999, a fost adoptată legea prin care preşedinţii regiunilor şi primarii au fost aleşi prin vot direct.

Utilizarea eficientă a fondurilor structurale s-a îmbunătăţit în mod deosebit în perioada 2000-2006. Creşterea complexităţii aplicării politicilor publice a dus la ascensiunea politică a unor tehnicieni şi a unor intelectuali proveniţi din lumea universitară, care au devenit, ulterior, membrii ai guvernului lui Romano Prodi.

Europenizarea sferei politico-industriale italiene a fost însoţită de procesul convergenţei sociale cu celelalte state europene. Italia, altă dată loc din care mulţi emigrau spre alte state dezvoltate, a devenit o ţară a imigraţiei. Emanciparea femeilor şi creşterea participării acestora la viaţa economică şi politică au reprezentat fenomene dominante ale ultimelor decenii. Scăderea ratei criminalităţii a fost un alt indicator important al evoluţiei pozitive a societăţii italiene, dominate, în trecut, de grupări mafiote.

După anul 2002, mulţi analişti au semnalat intrarea Italiei într-un declin economico-politic şi într-o criză identitară puternică, care arăta că "trecutul nu era încă trecut". Ascensiunea partidelor de extremă-dreapta a reflectat această realitate, ducând la reactivarea unor clivaje vechi, de tip fascism/antifascism, comunism/anticomunism, specifice perioadei postbelice. În prezent, o problemă centrală este consolidarea statului-naţiune, confruntat cu numeroase tentative separatiste. 

Pe plan politic, au avut loc numeroase mutaţii în interiorul partidelor politice.

La stânga eşichierului politic, în anul 2000 a avut loc unificarea centrului-stânga într-o singură formaţiune: Partidul Democratic. Fostul Partid Comunist, care dominase politica anilor 70-80, se scinda în trei formaţiuni politice. În anul 2002, două partide creştin-democrate (CDV şi CCD) au fuzionat, formând Uniunea Democrată a Creştinilor de Centru care a încercat să se opună ascensiunii lui Silvio Berlusconi. În anul 2000, partidele din coaliţia de centru-stânga Marguerita au fuzionat, formând formaţiunea Măslinul. 

La dreapta, Liga Nordului, formaţiune de extremă-dreapta ce a reunit partide din Lombardia şi Venetto, a avut o puternică ascensiune, sub conducerea lui Umberto Bossi, care susţinea crearea unei republici independente, Padania
. Orientarea antieuropeană şi separatistă a acestui partid a fost consolidată de poziţia anti-imigraţie. În prezent, formaţiunea a revenit în mod spectaculos pe scena politică italiană. Formaţiunea Alianţa Naţională a susţinut aceeaşi ideologie de extremă-dreapta, fiind localizată în centrul Italiei. Ea s-a pronunţat împotriva parlamentarismului, atrăgând electoratul conservator italian. Liderul său, Gianfranco Fini, a încercat să dea, în ultima perioadă, o orientare centristă partidului, altfel divizat de orientări diferite (dreapta socială, dreapta de tip Berlusconi etc.).

Forza Italia, formaţiunea creată de Silvio Berlusconi, ca reacţie la scandalurile în care acesta era implicat, a fost considerată iniţial o „formaţiune virtuală”. Ulterior, această formaţiune politică s-a transformat într-o veritabilă forţă politică, ce a reuşit să unească mulţi lideri locali, reprezentanţi ai unor profesiuni liberale. Partidul a rămas însă dependent de poziţia liderului său, Silvio Berlusconi, cât şi de resursele economice şi mediatice ale acestuia.

Modul de scrutin, dominant majoritar şi uninominal, a dus la personalizarea vieţii politice italiene. În ultimii ani, consolidarea sistemului politic italian a dus la manifestarea alternanţei politice (în 1996, 2001, 2006), după o lungă perioadă în care aceasta nu a fost posibilă.   Alternanţa a redistribuit rolurile politice între o majoritate, aflată la guvernare, şi o opoziţie obligată a elabora un program politic alternativ.

În acest joc politic, Preşedintele Republicii a avut un rol de arbitru din ce în ce mai important. El a fost adesea considerat drept „părinte al naţiunii” şi a fost reprezentat cu onoare de personalităţi importante, de mare valoare, cum ar fi G. Napolitano şi C. Ciampi.

În ultimii ani, viaţa politică italiană şi-a păstrat şi şi-a accentuat caracterul său bipolar. În acelaşi timp, în mod paradoxal, a avut loc un proces de depolitizare a societăţii italiene, însoţit de o diferenţiere inedită a acesteia. La aceasta a contribuit procesul imigraţiei, care a avut o evoluţie spectaculoasă (de la 0,6% în anul 1999, la 2,3% în anul 2001 şi la 7% în anul 2007).

1.2. O nouă perioadă de instabilitate politică

Rezultatele alegerilor legislative din anul 2006 au fost cele mai strânse din toată istoria politică a Italiei. Forţele Uniunii conduse de Romano Prodi au obţinut victoria la o diferenţă de doar 24 755 voturi faţă de adversarul său, Casa Libertăţilor, condusă de Silvio Berlusconi. În Senat, avantajul a fost doar de 2 voturi, ceea ce a creat permanent mari dificultăţi adoptării unor măsuri politice şi legislative.

Rezultatele electorale strânse ale scrutinului din 10-11 aprilie 2006 au dus la o guvernare foarte dificilă. Majoritatea de centru-stânga, foarte heterogenă, aflată la putere, s-a aflat de multe ori în dificultate. Dezbaterea unor probleme, precum retragerea trupelor italiene din Irak, pe 21 februarie 2006, a dus la o situaţie tensionată. Guvernul condus de Romano Prodi a fost pus în situaţia de a nu mai avea susţinere în Parlament.

După adoptarea monedei euro, Italia a avut o creştere economică limitată şi o competitivitate scăzută. După câţiva ani de adaptare la exigenţele Uniunii Economice Monetare, Italia a încercat să depăşească această stagnare economică. În anul 2006, creşterea economică a revenit la 2%. Italia a fost una din ţările în care adoptarea monedei euro a creat mari dificultăţi economice, iar populaţia a perceput negativ acest moment
. În această perioadă, s-a menţinut decalajul economic între nordul şi sudul ţării, unde a rămas dificilă absorbţia fondurilor europene.

Guvernul condus de Romano Prodi a avut în componenţa sa 102 membri, reprezentanţi ai 10 partide politice. Această situaţie a determinat dificultăţi de guvernare, într‑o ţară în care instabilitatea politică este o tradiţie istorică. Legea electorală a favorizat, în continuare, partidele politice mici şi, astfel, la guvernare au intrat numeroase partide, cu orientări politice diferite.

În luna ianuarie 2007 a demisionat ministrul justiţiei, Clemente Mastella, întrucât nu a respectat solidaritatea guvernamentală. El a fost acuzat de corupţie într-un caz legat de activitatea sa şi a soţiei sale, la Napoli. În urma acestei demisii, Camera Deputaţilor a reacordat încredere guvernului, pe 24 ianuarie 2007 (326 voturi „pentru” şi 275 voturi „contra”). Senatul nu a confirmat acordarea încrederii, iar guvernul lui Romano Prodi a demisionat. Acest guvern a activat 650 zile şi a înregistrat cea mai scurtă guvernare din istoria politică italiană. În 63 de ani, Italia a avut 62 de guverne. În acest context, legislatura precedentă a fost cea de a opta legislatură care nu şi-a dus mandatul până la capăt. 

În Parlamentul anterior au fost reprezentate 22 de partide:

· Democraţii de stânga (DS), conduşi de Piero Fasino. Partidul este urmaşul Partidului Comunist Italian.

· Marguerita, creat în anul 2002, condus de fostul primar al Romei, Francesco Rutelli. Acest partid a fuzionat cu Democraţii de Stânga şi au format Partidul Democrat (PD), condus de Walter Veltroni.

· Reformarea Comunistă (RC) este un partid creat în urma sciziunii Partidului Comunist. El este condus de Fausto Bertinotti.

· Verzii (V) reprezintă orientarea ecologistă de stânga. Este un partid condus de Alfonso Pecoraro Scanio.

· Partidul Comuniştilor (PdCI) este un partid creat în anul 1998 şi condus de Oliviero Diliberto.

· Italia valorilor – Lista lui Pietro (IV ‑ LDP) este un partid creat de Antonio di Pietro, fost comisar de poliţie în operaţiunea „mâini curate”, devenit ulterior judecător. Partidul a fost creat în anul 1992.

· Partidul Forza Italia (FI) este principalul partid de opoziţie, creat în anul 1994. Este condus de fostul Preşedinte al Consiliului (1994 – 1995 şi 2001 – 2006), Silvio Berlusconi.

· Alianţa Naţională (AN) este condusă de fostul ministru de externe, Gianfranco Fini. Ea a rezultat din reorientarea Mişcării Sociale Italiene, în anul 1994.

· Liga Nordului (LN) este un partid antieuropean şi xenofob, creat în anul 1991 de Umberrto Bossi. 

· Liga Nordului, Alianţa Naţională şi Forza Italia s-au reunit într-o coaliţie numită Partidul Poporului Libertăţii (PDL) – condusă în alegeri de Silvio Berlusconi.

· Uniunea Democraţilor Creştini şi de Centru (UDC) este condusă de Pier Ferdinando Casini. Ea a fost cretă în anul 2002, prin fuziunea formaţiunilor democrat-creştine din Italia, care au guvernat mulţi ani după război.

După demisia guvernului, Romano Prodi şi-a anunţat retragerea din viaţa politică, pentru a permite schimbarea de generaţii în partid. Preşedintele ţării, Giorgio Napoliano, a încercat să negocieze formarea unui guvern interimar, dar, în cele din urmă, a acceptat desfăşurarea alegerilor anticipate. El a afirmat că acestea vor afecta guvernabilitatea ţării. Opinia publică a susţinut organizarea alegerilor anticipate (doi italieni din trei au confirmat această soluţie), dar patronatele, societatea civilă şi Biserica s-au opus.

1.3. A treia cale de tip italian 

Stânga italiană a fost foarte receptivă la dezbaterea din cadrul social-democraţiei europene legată de cea de "a treia cale". Pe parcursul evoluţiei sale, o parte a partidelor de stânga italiene au fost tentate de evoluţia spre centru, asociindu-se chiar cu acest tip de partide (ex. coaliţia de centru-stânga Măslinul, condusă de Romano Prodi). Acest proiect politic a fost considerat tipic pentru ceea ce s-a numit "a treia cale"
. Romano Prodi însuşi a apreciat această formaţiune politică drept o variantă a acestei orientări a social-democraţiei. Walter Veltroni a fost, la rândul lui, un apropiat al acestei ideologii, dorind să formeze un partid democrat de tip american (variantă respinsă de Massimo d'Alema). Această evoluţie a pus în evidenţă faptul că o parte a stângii italiene s-a arătat deschisă apropierii de partizanii celei de "a treia căi", mai ales din punctul de vedere al concepţiei economice.

Analiştii italieni au remarcat, de altfel, că majoritatea actorilor politici şi sociali au evoluat spre reformism. Chiar şi Partidul Refondării Comuniste, radical de stânga, a vorbit de un "reformism-alternativă", care s-ar opune celui promovat de social-democraţie. După anii '90, partidele de stânga, în general, şi-au schimbat profund poziţia faţă de unele probleme legate de schimbarea sistemului instituţional italian. Schimbările economico-sociale au dus la pierderea legitimităţii partidelor mari, care dominaseră decenii viaţa politică italiană (ex.Partidul Comunist şi Uniunea Creştin-Democrată), şi la dezvăluirea unor acte de corupţie ce au afectat aproape toate partidele. Reformele instituţionale au vizat reforma administrativă, consolidarea puterii executive, schimbarea sistemului electoral şi rolul "statului social".

Numeroşi intelectuali de stânga, unii dintre ei chiar lideri politici, precum şi presa, au dezbătut intens aceste probleme. Cert este faptul că un guvern de centru-stânga, condus de Romano Prodi, a reuşit să introducă Italia în zona euro. Unii analişti au remarcat, în Italia, ca şi în multe alte ţări europene, această împletire între liberalism şi politica de stânga
. Liberalismul a implicat flexibilitatea pieţei muncii, a serviciilor, competiţiei, scăderea impozitelor, precum şi privatizarea masivă. Se poate observa faptul că toate acestea au constituit obiective ale guvernelor italiene de centru-stânga, ca şi ale celor de centru-dreapta. Această tendinţă pare paradoxală, întrucât această politică a produs adesea inegalităţi şi o sărăcire a unor categorii sociale. În acelaşi timp, ea a dus, pe termen mediu, la creşterea productivităţii, la recompensarea celor performanţi şi a tinerilor. 

Conform concepţiei social-democraţiei italiene, liberalismul, în sens larg, nu desemnează doar liberalismul economic, ci şi pe cel politic. Partidele politice de centru-stânga italiene au încercat să limiteze producerea unor mari inegalităţi sociale sau manifestarea privilegiilor socio-politice. Politica socială a guvernelor de centru-stânga s-a centrat, mai ales, pe sistemul pensiilor.

Presiunile sindicale au impus coborârea vârstei de pensionare, de la 60 la 58 de ani. Italia este ţara în care mişcarea sindicală a fost foarte puternică şi în care, timp de decenii, a activat cel mai puternic partid comunist occidental. Stânga reformistă a început să se formeze chiar în interiorul acestui partid, dar, ulterior, a eşuat. Sciziunile stângii italiene, apoi regrupările sale, au constituit principalele caracteristici ale evoluţiei sale actuale. Actualmente, stânga este împărţită în două mari direcţii: cea moderată, reprezentată de Walter Veltroni şi cea comunistă, de opoziţie, de tip anti-Berlusconi. Silvio Berlusconi a reuşit să capteze o parte importantă a centrului şi a exploatat greşelile stângii, beneficiind de aportul noilor mijloace de comunicare.

Noul lider, Walter Veltroni, a încercat să recupereze o parte a electoratului de stânga, dar, probabil, nu a avut timpul necesar elaborării unei noi strategii politice.

1.4. Bilanţul economic al guvernării

Italia este membră a Grupului G8, fiind considerată o importantă putere economică mondială. Economia italiană determină dimensiuni europene specifice, legate de produse agricole renumite (ulei, paste, vin etc.), de produse industriale (maşini, modă etc.), de turism (a cincea destinaţie mondială şi a treia în Europa), de produse de lux (primul exportator mondial). Toate acestea au determinat considerarea Italiei ca a patra putere europeană. Italia are, de asemenea, o lungă tradiţie în comerţ, centrat mai ales pe piaţa europeană. În prezent, economia italiană este caracterizată de o productivitate insuficientă şi de o creştere limitată. Economiştii spun că soluţiile acestei situaţii sunt cunoscute: creşterea numărului orelor de lucru şi a productivităţii muncii pe oră (prin creşterea capitalului sau a eficienţei muncii)
. Pentru creşterea numărului de ore de muncă, Legea finanţelor din 2007 a prevăzut scăderea fiscalităţii aplicate muncii, reducerea taxelor sociale pe muncă, în scopul de a creşte folosirea forţei de muncă. În acest domeniu, noua lege a fiscalităţii a încercat să favorizeze acumularea de capital, dar legea nu şi-a arătat încă eficienţa (fiind aplicată doar din iulie 2007).

Analiştii economici afirmă că, pentru a creşte productivitatea, trebuie promovată inovaţia. Guvernul a luat unele măsuri (tot fiscale) pentru promovarea inovaţiei industriale, dar efectul lor este pe termen lung. Alte legi importante, promovate recent, au fost cele legate de "noul pact pentru locuri de muncă" (pachetul Treu), care au încercat să rezolve probleme dificile precum "munca la negru", şomajul, implicarea femeilor în activitatea economică.

Măsurile legate de liberalizarea serviciilor au atras însă impopularitatea guvernului Romano Prodi. Economiştii spun că aceste măsuri ar fi trebuit însoţite de iniţiative mai ferme de stimulare a concurenţei şi de liberalizare a pieţei de muncă
.

O altă problemă gravă a Italiei este cea demografică, apreciată drept catastrofală, de către majoritatea analiştilor. Stimularea natalităţii a fost unul din obiectivele politicii guvernului Prodi. În viziunea sa, acest obiectiv ar fi putut fi realizat prin stimularea fiscală (reducere a impozitelor), dar această variantă s-a izbit de carenţele infrastructurii în domeniu (lipsa unei reţele de creşe, grădiniţe etc.) şi de mentalitatea cetăţenilor italieni. 

Toate aceste reforme vor trebui aplicate în viitor. Unii economişti au subliniat necesitatea unităţii în lumea politică italiană, pentru a spori competitivitatea economică şi pentru a rezolva problemele sociale
.

2. ALEGERILE LEGISLATIVE DIN ITALIA

2.1. Campania electorală

Campania electorală a coaliţiei conduse de Silvio Berlusconi s-a lansat sub sloganul „Italia, trezeşte‑te !”. Candidatul său, Silvio Berlusconi, este cel care a revoluţionat comunicarea în viaţa politică italiană şi care, în anul 2001, a devenit şeful guvernului, în cea mai lungă guvernare din istoria politică italiană (5 ani). Supranumit „Cavalerul”, Silvio Berlusconi a încercat să reînnoiască viaţa politică italiană, dominată până la el de largi coaliţii politice. În această campanie electorală el a chemat toţi cetăţenii liberali şi moderaţi, care nu se simt reprezentaţi de stânga italiană, să acorde votul partidului său, Partidul Poporului Libertăţii. Silvio Berlusconi s‑a arătat deschis formării unei mari coaliţii, împreună cu Partidul Democrat, sau pentru un dialog permanent cu opoziţia. În timpul campaniei electorale, Silvio Berlusconi a propus partidului de centru‑stânga, condus de Walter Veltroni, constituirea în Italia a unei Republici bazate pe doi piloni politici, capabilă a realiza mari proiecte. El a propus reprezentantului formaţiunii de stânga Marguerita, Franco Marini, să rămână preşedintele Senatului.

Partidul Poporului Libertăţii a lansat programul electoral intitulat 7 misiuni pentru viitorul Italiei, care a vizat bunăstarea, reducerea taxelor pentru familii şi pentru muncă, creşterea consumului şi a producţiei. Pentru realizarea acestor obiective ar fi necesară relansarea economică, printr‑o nouă politică fiscală, prin dezvoltarea infrastructurii, prin dinamizarea industriei telecomunicaţiilor, prin digitalizarea administraţiei publice şi prin susţinerea produselor italiene.

Silviu Berlusconi a anunţat în programul său electoral intenţia de a reduce impozitele, dacă economia va permite acest lucru. Un alt obiectiv important îl constituie lansarea unor mari proiecte în domeniul infrastructurii. Silvio Berlusconi a afirmat că, dacă va câştiga alegerile, guvernul nu va avea decât 15 miniştri.

O atenţie deosebită s‑a acordat îmbunătăţirii serviciilor sociale necesare creşterii copiilor: reintroducerea „bonus‑ului bebé”, pentru susţinerea natalităţii, reducerea TVA la produsele alimentare pentru copii; acordarea gratuită a manualelor pentru familiile mai sărace; folosirea Poştei italiene pentru realizarea unor servicii sociale; sprijinirea voluntariatului.

Tema securităţii cetăţenilor a fost, de asemenea, abordată în programul electoral, propunându‑se creşterea resurselor pentru acest domeniu, o prezenţă mai mare a poliţiei în cartiere, limitarea imigraţiei clandestine.

Pentru tineri se vor acorda credite pentru efectuarea studiilor, prin întărirea parteneriatului public‑privat şi pentru îmbunătăţirea învăţământului, prin promovarea  celor „3 I” (engleza, informatica, iniţiativa).

Democrat‑creştinii nu au participat la această coaliţie, deşi fuseseră în colaborare de 14 ani, afirmând că „în Italia, nu toată lumea este de vânzare”. Liderul democrat‑creştin, Pier Ferdinando Casini, şi‑a afirmat intenţia de a candida singur, pentru a obţine rezultate bune, mai ales în sud. El a schimbat accentul politicii sale, mai spre dreapta, în condiţiile în care stânga s‑a repoziţionat spre centru.

În lupta electorală s‑au înscris, în afara celor două mari forţe politice, Partidul Democrat şi Partidul Poporului Libertăţii, mai puţine partide ca de obicei. 

Coaliţia Stânga‑Curcubeu, condusă de Fausto Bertinotti, a reunit patru partide de stânga (R.C., CdI, Verzii şi Stânga Democratică). Ea şi‑a propus să obţină 10% din voturi, pentru a forma o opoziţie creativă şi influentă.

Partidul Democrat Italian, creat pe 21-22 aprilie 2007, condus de Walter Veltroni, s-a lansat în campania electorală cu ambiţia de a obţine voturile unei treimi din electorat şi de a deveni principala forţă politică italiană. O parte a partidului, mai ales aripa de stânga, condusă de Fabio Mussi, a reproşat alunecarea spre centru a partidului. Walter Veltroni a obţinut, în cadrul alegerilor primare din cadrul partidului, votul masiv al membrilor săi, devenind noul lider. În peisajul politic italian, el a promovat o nouă politică, deschisă dialogului. Orientarea partidului de centru‑dreapta, de tip  reformist, a renunţat la vechea luptă de clasă a stângii radicale, promovând un pact între producători şi lucrători. Pe listele Partidului Democrat s-au aflat, de altfel, numeroase personalităţi, precum Alessandro Benneton, Matteo Colanneno, reprezentantul tinerilor conducători de campanie, Luigi de Sena, un important exponent al luptei antimafia etc.

În campania electorală, W. Veltroni a evitat să-l „diabolizeze” pe Silvio Berlusconi, nefăcând referiri directe la el. Supranumit „Super Walter”, liderul democrat şi‑a anunţat intenţia de înnoire a politicii, detaşându‑se de extrema stângă. Walter Veltroni a deschis campania electorală printr-un discurs intitulat „Discurs pentru Italia”. În programul său politic a propus 12 obiective pentru a schimba Italia: creşterea economică, reducerea impozitelor, creşterea salariilor, lupta împotriva evaziunii fiscale, reducerea birocraţiei, diminuarea cheltuielilor bugetare etc. Programul a cuprins propunerea de a acorda 2 500 euro pentru un copil nou‑născut, prelungirea programului creşelor, adoptarea unei legi care să reglementeze egalitatea în muncă dintre femei şi bărbaţi şi reprezentarea paritară în consiliile de conducere ale companiilor. Pe listele partidului, o treime din candidaţi a fost formată din femei.

Partidul Democrat  a lansat un program electoral amplu, intitulat „A schimba ţara”, care a prezentat aceste obiective, care vizau eliminarea ineficienţei economice,  a inegalităţii sociale, creşterea calităţii democraţiei. Programul s‑a axat pe zece piloni centrali: securitate, dezvoltare, promovarea meritului, accesul la muncă, educaţia ca „ascensor social”, o fiscalitate redusă, stimularea energiei economiei, susţinerea calităţii mediului etc. Partidul Democrat a propus "un pact nou pentru creşterea productivităţii" şi "un pact pentru creşterea securităţii cetăţenilor". O poziţie deosebită a fost susţinerea votului pentru imigranţi, dar şi combaterea imigraţiei clandestine. 

În campania electorală, principala preocupare a fost mobilizarea electoratului indecis (25%, cu o lună înainte de data alegerilor). Pentru a putea atrage electoratul din nord‑estul Italiei, Walter Veltroni a propus crearea unui complex industrial în regiunea Venetto.

Autobuzul electoral al Partidului Democrat a parcurs întreaga Italie, făcând campanie electorală, iar liderul acestuia a vorbit despre intenţia sa de a dezvolta o ţară mai umană, în care cetăţenii să nu fie abordaţi din punct de vedere statistic, ci cu problemele lor sociale pe care guvernul este dator să le rezolve. Acest model de societate va fi, conform opiniei sale, un model util şi just. În caravana electorală, în fiecare seară, Walter Veltroni a cinat împreună cu o familie. Acest turneu a fost filmat de cineastul Ettore Scola. Walter Veltroni a ironizat sloganul electoral lansat de Silvio Berlusconi: „Stânga a îngenunchiat Italia! Italia, trezeşte‑te!”, afirmând că italienii se trezesc în fiecare dimineaţă şi muncesc, fiind pe picioarele lor. El a afirmat că, „în situaţia în care Silvio Berlusconi ar câştiga, el este totuşi cel care pierde; iar în ceea ce îl priveşte, va câştiga chiar dacă va pierde”. Totuşi Walter Veltroni s‑a arătat încrezător în câştigarea alegerilor, preluând sloganul lui Barack Obama, candidatul democrat din SUA: „Da, noi putem s‑o facem !”. El a promis un buget de patru miliarde de euro pentru sprijinirea familiilor.

Mulţi analişti au apreciat că Walter Veltroni a încercat, pentru prima dată în Italia, să creeze o coaliţie de centru‑stânga, capabilă să se detaşeze de extrema‑stângă tradiţională. Această reorientare s-a integrat în multiplele recompuneri care au loc în ultima perioadă în spectrul politic italian.

De cealaltă parte, Silvio Berlusconi a atacat bilanţul‑eşec al guvernării de centru‑stânga. În acelaşi timp, el a afirmat că va lupta împotriva fraudei fiscale şi că va suprima impozitele locale.

Gianfranco Fini, liderul Alianţei Naţionale şi aliatul lui Silvio Berlusconi, a vorbit despre Walter Veltroni ca despre un succesor al lui Romano Prodi, acuzat de a nu fi gestionat bine situaţia imigranţilor. El a afirmat că „acei care au de lucru pot sta în Italia, dar acei care nu caută de lucru vor fi trimişi în ţara lor”.

Silvio Berlusconi s-a arătat mai rezervat, afirmând că nu are o baghetă magică pentru economia italiană. Partidul Poporului Libertăţii, al lui Silvio Berlusconi, a mizat pe figura liderului său. Analiştii politici au remarcat, de altfel, că întreaga campanie electorală s-a concentrat pe cele două personalităţi politice: Berlusconi şi Veltroni.

Numeroasele arestări ale unor membri mafia din sudul Italiei au constituit un prilej de reafirmare a politicii anti‑mafia pe care Silvio Berlusconi s-a angajat că o va continua în viitor
.

2.2. Rezultatele alegerilor şi semnificaţia lor politică

Între 13 ‑ 14 aprilie 2008, au fost chemaţi la urne aproape 50 de milioane de italieni, pentru a reînnoi componenţa celor două Camere ale Parlamentului. Simultan, s-au desfăşurat alegeri locale parţiale, prevăzute iniţial să se desfăşoare în luna iunie a acestui an. Referendumul referitor la abrogarea Legii electorale va fi organizat în anul 2009.

Parlamentul bicameral italian cuprinde Camera Deputaţilor (630 membri) şi Senatul (315 membri). Conform Constituţiei, cele două Camere au funcţii identice, Italiei fiindu‑i caracteristic un "bicameralism egalitar"
.

Deputaţii sunt aleşi conform unui sistem proporţional. Pentru a fi reprezentate în Camera Deputaţilor, coaliţiile politice trebuie să obţină 10% din voturile exprimate, iar coaliţiei câştigătoare i se acordă o „primă majoritară”. Listele candidaţilor care nu aparţin unui partid trebuie să obţină minim 4% din voturile exprimate, ca şi partidele.

Legea electorală, elaborată la 14 decembrie 2005, a fost apreciată adesea ca producătoare de instabilitate politică, crescând fragilitatea majorităţii parlamentare. Conform sistemului electoral, se va acorda, totuşi, în continuare, prima majoritară partidului plasat în frunte, în Camera Deputaţilor.

Senatorii sunt aleşi în cadrul unor circumscripţii regionale. Lista care câştigă obţine 55% din locurile din Senat, iar restul locurilor sunt repartizate între ceilalţi, prin repartizare proporţională. Din Senat fac parte, în afara membrilor aleşi, senatorii pe viaţă: foştii Preşedinţi ai Republicii (limita este de cinci locuri) sau alţi cetăţeni care au adus onoare Republicii prin meritele lor (de exemplu: neurologul Rita Levi‑Montalcini sau designer-ul Sergio Pininfarina).

Conform datelor oficiale, rezultatele scrutinului din 13-14 aprilie 2008 au fost următoarele:

La Camera Deputaţilor:

	Partide politice
	%

voturi
	Nr. mandate
	

	Partidul Poporului Libertăţii (PdL)
	37,39
	272
	Coaliţia condusă de S.Berlusconi - 340 locuri (46,81%)

	Liga Nordului (LN)
	8,3
	60
	

	Mişcarea pentru autonomie
	1,13
	8
	

	Partidul Democrat (PD)
	33,17
	211
	Coaliţia condusă de W. Veltroni-239 locuri (37,54%)



	Italia Valorilor (IdV)
	4,37
	28
	

	Uniunea democraţilor creştini şi de Centru (UDC)
	5,62
	36
	

	Partidul poporului din Tirolul de Sud
	0,4
	2
	


La Senat:

	Partide politice
	%

voturi
	Nr. mandate
	

	Partidul Poporului Libertăţii (PdL)
	38,17
	144
	Coaliţia condusă de S.Berlusconi - 171 locuri (47,32%)

	Liga Nordului (LN)
	8,06
	25
	

	Mişcarea pentru autonomie
	1,08
	2
	

	Partidul Democrat (PD)
	33,70
	116
	Coaliţia condusă de Walter Veltroni-130 locuri (38,1%)

	Italia Valorilor (IdV)
	4,32
	14
	

	Uniunea democraţilor creştini şi de Centru (UDC)
	5,69
	3
	

	Altele
	2,78
	5
	


Participarea electorală a fost de 80,4%, uşor inferioară celei de la alegerile precedente (- 3,1%).

Silvio Berlusconi, liderul principalului partid de opoziţie, Partidul Poporului Libertăţii, a câştigat alegerile legislative şi senatoriale anticipate, impunându-se, pentru a treia oară, în alegerile parlamentare. Coaliţia sa a cuprins, pe lângă partidul său, Alianţa Naţională (AN) a lui Gianfranco Fini, Liga Nordului a lui Umberto Bossi şi Alternativa Socială condusă de nepoata lui Mussolini, Alessandra. Coaliţia a obţinut 46,81% din voturi, respectiv 340 mandate, în Cameră, şi 47,32% în Senat -171 mandate.

Walter Veltroni, liderul Partidului Democrat, a obţinut, în coaliţie cu Partidul Radical al Emmei Bonino, şi cu Italia Valorilor, condusă de Antonio di Pietro, 37,54% din voturi pentru Camera deputaţilor (239 locuri) şi 38,1% din voturi în alegerile senatoriale (130 locuri). Acest rezultat electoral a fost superior celui obţinut de Democraţii de Stânga şi Marguerita la alegerile precedente. 

Aceste rezultate au confirmat că reformismul italian s-a consolidat, ponderea voturilor de centru-stânga reprezentând 34-35% din opţiunile electoratului. În acest context, Walter Veltroni şi-a consolidat poziţia de lider al partidelor de centru-stânga din Italia.

După alegeri, Partidul Democrat s-a arătat deschis cooperării în vederea schimbării Legii electorale şi pentru realizarea altor reforme instituţionale.

Un alt câştigător al scrutinului a fost Liga Nordului, care a dublat scorul electoral din 2006, trecând de la 4,6% la 8,3% din voturi pentru Camera Deputaţilor şi de la 4,5% la 8,06% pentru Senat. Acest partid promovează o politică protecţionistă şi va participa la guvernare. El a solicitat deja două posturi de ministru în viitorul guvern.

Perdantul alegerilor a fost Stânga Curcubeu (Sinistra Arcobaleno), condusă de Fausto Bertinotti, fostul preşedinte al Camerei Deputaţilor, care nu a reuşit să obţină voturile necesare pentru intrarea în Parlament. Fausto Bertinotti şi-a anunţat demisia din funcţia de conducere a coaliţiei. Electoratul său i-a reproşat faptul că a criticat prea dur guvernul Prodi şi a contribuit la demisia acestuia.

Silvio Berlusconi s-a declarat emoţionat de încrederea acordată de către electorat, pe care a perceput-o ca pe o mare responsabilitate. El a anunţat că va urma o perioadă dificilă, care va cere o implicare curajoasă din partea guvernului şi a cetăţenilor italieni.

Ca şi în Spania, la alegerile legislative din Italia, micile partide politice au înregistrat un recul puternic. Acest fenomen a reprezentat un pas important către afirmarea  bipartidismului politic, care va înlocui coaliţiile politice fragile şi instabile. În legislatura trecută, au fost reprezentate 22 partide politice, în timp ce, în prezent, sunt reprezentate în Parlament doar 5 formaţiuni politice. Mulţi analişti au apreciat această schimbare drept o "revoluţie" a sistemului politic italian. Ei au afirmat faptul că rezultatele acestor alegeri vor duce la "naşterea unei a treia Republici". Eliminarea multor partide mici a revoluţionat geografia politică naţională, marcând un pas decisiv spre simplificarea politică şi instituţională
. Aceste schimbări ar putea fi consolidate de reforma electorală, prevăzută pentru anul 2009.

Electoratul şi-a manifestat nemulţumirea faţă de creşterea drastică a preţurilor, mai ales la produsele alimentare şi, din acest punct de vedere, italienii doresc salarii şi pensii mai mari. Ei au dorit, de asemenea, reducerea presiunii fiscale, care ar depăşi în prezent 40%. Conform sondajelor, italienii au fost dezamăgiţi nu numai de instabilitatea politică, ci şi de actuala clasă politică, în ansamblu, care este, aşa cum afirmă ei, coruptă şi nu este capabilă de a găsi soluţii la problemele concrete ale italienilor. 

Rezultatele alegerilor au pus în evidenţă din nou carenţele sistemului electoral italian, care nu permite formarea unei majorităţi şi care nu a dus, până acum, la înnoirea clasei politice.

Evoluţia recentă a scenei politice a pus în evidenţă fragilitatea sistemului politic italian. Fragilitatea internă este legată de faptul că viaţa politică este dominată de două mari coaliţii, fiecare fiind compusă din forţe foarte heterogene. Acest lucru face foarte dificilă orice guvernare. Pe plan extern, guvernul de centru‑stânga a slăbit cooperarea cu SUA, dar nu a reuşit să se impună eficient pe plan european. La nivel european, Italia are de recuperat întârzieri importante legate de calitatea învăţământului superior şi a cercetării.

Analiştii apreciază că "soluţia Silvio Berlusconi" rămâne în continuare minată de conflictul de interese între afacerile sale şi funcţia politică. O altă vulnerabilitate va fi alianţa cu extrema‑dreaptă, naţionalistă şi xenofobă. În acest context, un rol important l‑ar putea avea în continuare forţele politice de centru.

Electoratul lui Silvio Berlusconi de la începutul anului 2000 era reprezentat, în proporţie de 50%, de persoane fără diplomă şi de femeile casnice (40%). Ulterior, acest electorat a devenit foarte compozit, fiind format din cei ce proveneau din profesiunile liberale, comercianţi şi de persoane în vârstă ce vizionau programele TV. Actualmente, o mare parte a electoratului italian este pasivă, considerând că întreaga clasă politică este coruptă şi nu există alternativă.

Evoluţia sistemului politic italian este legată de mutaţiile sociale care reflectă societatea italiană. Astăzi, societatea este influenţată de media, iar cei ce deţin puterea în media au un rol important. Analiştii vorbesc chiar de instaurarea unei „telecraţii”. La fel de adevărat este că Romano Prodi a învins, în anul 2006, neavând influenţă mediatică.

Conform opiniei specialiştilor, înţelegerea politicii italiene nu este posibilă decât recurgând la înţelegerea istoriei sale: fascismul a dominat două decenii, apoi, două mari partide de masă au influenţat dominant politica, fără a avea nevoie de comunicare. Aceste partide au beneficiat de o mare stabilitate a electoratului lor, dar au fost subminate de corupţie. Silvio Berlusconi a intrat în scena politică folosind vectorul televiziunii şi exemplul reuşitei individuale, în noua democraţie liberală a acestei epoci
. Revenirea lui Silvio Berlusconi a fost posibilă datorită neputinţei stângii de a se mobiliza în mod unitar. Majoritatea analiştilor au recunoscut faptul că Silvio Berlusconi este un fenomen politic şi social, care a ştiut să capteze nevoile clasei de mijloc, a celor liberali, dar şi a celor care se tem de mondializare. Unora le-a vorbit despre nevoia de a munci liber pentru a se îmbogăţi; celorlalţi le-a vorbit despre insecuritate, tradiţie, valori creştine. Acest discurs a rămas valabil în ultimi ani. Această „Italie în derivă” nu a mai regăsit marile repere, marile partide capabile a oferi soluţii,  şi a inventat o altă formă de democraţie. Societatea italiană este marcată de dezbaterile referitoare la identitatea naţiunii italiene, la raporturile dintre individualism şi solidaritate, la rolul Italiei în Europa şi în lume. La aceste interogaţii se caută încă un răspuns. Electoratul italian a fost prins între situaţiile dificile de viaţă, ostilitatea faţă de politică şi aspiraţia de a reînnoi fundamental politica
.

Noutatea alegerilor a fost crearea Partidului Democrat, condus de Walter Veltroni, bun comunicator, care a vrut să înlocuiască vechile elite ale stângii şi care a realizat fuzionarea dintre ex‑comunişti şi centrişti. În campania electorală, Silvio Berlusconi a fost el însuşi schimbat, apărând mai moderat, mai deschis dialogului cu opoziţia. El a reprezentat politicianul italian care a reuşit să rămână cinci ani la putere.

Silvio Berlusconi, în vârstă de 71 ani, este originar din Italia. El şi-a început cariera în anul 1960, în domeniul imobiliar. În anul 1978, a fondat Fininvest, un holding în domeniul media. În 1980, Silvio Berlusconi a înfiinţat primul post privat de televiziune (Canale 5, extins apoi în Spania, Germania, Franţa). În 1986, el a investit şi în sport, cumpărând clubul de fotbal A.C.Milan. Ulterior, şi-a diversificat activitatea, intrând în domeniul finanţelor, asigurărilor, editurilor, presei scrise sau filmului. În anul 1993, a intrat în politică, înfiinţând formaţiunea Forza Italia, iar în 1994 a câştigat alegerile legislative, revoluţionând comunicarea cu electoratul. În anul 1999, Silvio Berlusconi a fost ales deputat în Parlamentul European. Din anul 2001, el a condus cel mai stabil guvern din istoria Republicii, ducându-şi până la capăt mandatul. Liderul dreptei italiene a avut mari probleme cu justiţia, având deschise aproape zece dosare de corupţie, fraudă fiscală, finanţare ilicită a partidului politic. Uneori condamnat în primă instanţă, el a beneficiat de prescrierea unei părţi a dosarelor. Chiar înaintea alegerilor, el a obţinut o amânare într-un dosar în care era acuzat de corupţie şi este urmărit pentru fraudă fiscală, în cadrul grupului vizual Mediaset.

Denumit "Il Cavaliere", Silvio Berlusconi exprimă, conform opiniei analiştilor, nevoia profundă a italienilor de reuşită. În prezent, el se confruntă cu o situaţie dificilă, Italia aflându-se în criză economică, semnalată chiar de Fondul Monetar Internaţional (creştere de 0,3% anul acesta, sub media Uniunii Europene). În acest context, se impun reforme profunde ale economiei, fiscalităţii, în domeniul educaţiei şi infrastructurii.

Silvio Berlusconi a afirmat că va forma guvernul rapid şi că acesta va avea 12 miniştri, din care 4 femei. El a mai spus că va aborda dosarele legate de situaţia companiei aeriene Alitalia, de reforma pensiilor şi de deşeurile din Napoli. 

Noul guvern, anunţat oficial pe 8 mai 2008, are în componenţa sa 12 miniştri (cu portofoliu) şi 9 miniştri (fără portofoliu). Din el fac parte: Giulio Tremonti, ministrul economiei şi finanţelor;  Franco Frattini, ministru de externe; Roberto Maroni, ministru de interne;  Ignazio La Russa, ministrul apărării;  Angelino Alfano, ministrul justiţiei;  Claudio Scajola, ministrul dezvoltării economice;  Luca Zaia, ministrul politicii agricole, alimentare şi forestiere;  Maria Stella Gelmini, ministrul instrucţiei publice şi universităţilor;  Maurizio Sacconi, ministrul muncii şi protecţiei sociale; Altero Matteoli, ministrul infrastructurii;  Stefania Prestigiacomo, ministrul teritoriului şi mării;  Sandro Bondi, ministrul culturii.

Miniştri fără portofoliu: Umberto Bossi, ministrul reformei federale; Renato Brunetta, ministrul funcţiei publice; Elio Vito, ministru pentru relaţia cu parlamentul; Roberto Calderoli, ministrul simplificării legislative; Raffaele Fitto, ministrul afacerilor regionale; Andrea Ronchi, ministrul politicii comunitare; Mara Carfagna, ministrul egalităţii; Gianfranco Rotondi, ministrul pentru îndeplinirea programului; Giorgia Meloni, ministru al sportului.

